Jastrabie pri Michalovciach

Jastrabie pri Michalovciach je obec na Slovensku v okrese Michalovce.

Polohopis 
Nachádza sa 10 km od okresného mesta a 25 km západne od hraníc Slovenska s Ukrajinou. Jastrabie leží vo Východoslovenskej nížine na vale Čiernej Vody. Západná časť chotára je rovina tvorená vrstvou štvrtohorných usadenín. Jeho východná časť, tiež rovina, bola do roku 1965 zaplavovaná vodami Čiernej Vody v šírke 3 – 5 km. Dnes po úprave Východoslovenskej nížiny jej časť patrí do ornitologickej rezervácie Senianske rybníky.

Dejiny 
Názov obce je doložený z roku 1337 v podobe Lygeterth vulgo Yestrebluka, z roku 1364 ako Jesztreb, z roku 1920 ako Jastrabie, z roku 1991 ako Jastrabie pri Michalovciach.

Jastrabský územný majetok patril do 15. storočia do pôvodného chotára Zalužíc. Vypĺňal ho les a lúka. V listinách z roku 1418 a 1419, v ktorých sú popísané všetky obce na panstve Michalovce, sa Jastrabie nevyskytuje.

Osadu medzi rokmi 1419–1448 vybudovali Zalužičania, Čečehovčania alebo prisťahovalci podľa zákupného práva so Šoltýsom. Pôvodný chotárny názov sa stal názvom dediny, keď tam vzniklo sídlisko. Podľa legendy je názov obce odvodený od zemepána menom Jesze, ktorý bol vášnivým poľovníkom a choval 5 jastrabov. Raz mu 4 z jeho vtákov uleteli a usadili sa na miestach, ktoré dnes majú vo svojom názve Jastrabie: Jastrabie nad Topľou, Zemplínske Jastrabie, Šarišské Jastrabie a Trenčianske Jastrabie.

Dedina v 15.–17. storočí nepretržite patrila šľachticom, ako majetková súčasť panstva Michalovce. V 16. storočí bolo Jastrabie stredne veľkou dedinou, ale poddaní postupne vymierali alebo sa odsťahovali. V roku 1720 bolo v obci už len 5 sedliackych usadlostí slovenských obyvateľov.

Pozemky chotára vlastnili Stáraiovci. Až v 20. storočí sa vlastníkmi pôdy postupne stávali miestni obyvatelia, ktorí sa živili poľnohospodárstvom.

Prudký rozvoj obce začal až po oslobodení v roku 1945.

Obyvateľstvo

Náboženské zloženie 
Rímskokatolíci obce sú zaradení pod cirkevnú správu Arcibiskupstva Košice, dekanátu Sobrance a farnosti Navštívenia Panny Márie v Sennom. Podľa vizitácie z roku 1749 katolíci patrili do farnosti Senné.

Gŕeckokatolíci patria pod farnosť Iňačovce a od roku 1997 pod cirkevnú správu Košického apoštolského exarchátu, dekanstva Michalovce.

Židia v obci tvorili len 2 rodiny. V roku 1942 v rámci deportácií boli vyvezení do vyhladzovacieho tábora, kde zahynuli. 

Podľa Encyklopédie Slovenska bol prvý kostol v obci postavený v 15. storočí a upravený v roku 1811. Cirkevná kronika obsahuje iba roky 20. storočia. Podarilo sa postaviť iba rímskokatolícky kostol: Kostol Božského srdca Ježišovho. Pre nedostatok financií sa to grékokatolíkom nepodarilo. Na mieste, kde mala stáť ich cerkev dnes stojí zvonica, ktorá slúži ako hlásič nebezpečenstva a ohlasovač úmrtia.

Kultúra a zaujímavosti

Pamiatky 
 Rímskokatolícky kostol Božského srdca Ježišovho, jednoloďová neogotická stavba s polkruhovým ukončením presbytéria a vežou tvoriacou súčasť jej hmoty, z rokov 1930-1933. V roku 1928 začali krajania v USA zbierku na kostol. Potvrdzujúca listina bola podpísaná farským úradom v Sennom a biskupstvom v Užhorode. Pozemok na výstavbu daroval J. Čurila a druhá polovica bola odkúpená od M. Košičanovej. V septembri 1930 bolo odkúpených 230 kubíkov kameňa z panstva Stáraiovcov. Posviacku základného kameňa vykonal 20. apríla 1933 pápežský komorník Jozef Pastor. Z Užhorodu bol dovezený zvon, z Prešova bol zakúpený hlavný oltár. Dňa 21. apríla 1934 posviacku nového kostola vykonal košický biskup Jozef Čársky. V roku 1973 bol kúpený organ z Kutnej Hory. Po II. Vatikánskom koncile bol chrám upravený, odstránené boli bočné oltáre a niektoré sochy. Zakúpený bol drevený oltár. V roku 1995 bola vykonaná oprava kostola, výmenu dreveného oltára a ambony, ktoré nahradili nové z kameňa. Konsekráciu obnoveného kostola vykonal v froku 1996 košický arcibiskup Alojz Tkáč. Fasády kostola sú členené slepými arkádami a oknami s lomeným oblúkom. Veža vyrastá zo štítového priečelia vo forme rizalitu, ukončená je ihlancovou helmicou.

Kultúra 
Po 2. svetovej vojne sa v Jastrabí udomácnilo divadlo a predstavenia sa tešili veľkej obľube.
Populárny bol aj spev, žiaci spievali troj alebo štvorhlasne. V roku 1931 vyhrali Manifestačný a pracovný zjazd Červeného kríža.

V obci sa rozvíjal aj šport, predovšetkým mládežnícky; k najpopulárnejším patril futbal, hádzaná, šach aj dáma. O rozvoj tejto športovej činnosti  sa zaslúžil miestny učiteľ Ladislav Čepeľa, pôsobiaci v obci v rokoch 1934–1940.

V povojnových rokoch 1946–1948 v tradícii pokračoval Michal Mazúr, ktorý sa zaslúžil o vybudovanie futbalového ihriska a zabezpečil futbalovú výstroj. Prvé priateľské zápasy sa hrali na pasienku zvanom " Dzvoničky". Prvé futbalové ihrisko, ktoré spĺňalo normy bolo vybudované v roku 1948 za kostolom v smere sever – juh. V rokoch 1970–1974 došlo k  jeho prestavbe, rozšíreniu a obráteniu v smere východ – západ. Vybudovala sa ohrada a zábradlie hracej plochy. V rokoch 1980–1990 sem bol zavedený prívod elektrickej energie a voda. Postavila sa aj tribúna pre 50 divákov, sklad náradia, WC, stavebná bunka pre ozvučenie a rozhodcov, urobené odvodnenie hracej plochy.

Organizácie v obci 
*Ako prvý je uvedený názov organizácie, ďalej rok vzniku a náplň činnosti
 TJ Jastrabie pri Michalovciach – 1947 – futbal, atletika
 DHZ Jastrabie pri Michalovciach – 1930 – dobrovoľná požiarna ochrana
 Zväz zdravotne ťažko postihnutých – 1996 – spoločenské akcie zamerané na ľudí so zdrav. postihnutím

Školstvo 
Začiatok vyučovania v obci súvisí so vznikom farnosti;  kňaz sa staral aj o vzdelávanie. Podľa školskej organizácie v Uhorsku z druhej polovice 18. storočia sa na škole učilo v reči príslušnej národnosti. Od roku 1868 mali žiaci povinnosť učiť sa 6 rokov.

Nie je presne známe, kedy do obce prišiel prvý učiteľ a kde sa začalo vyučovať. Podľa ústne dochovaných informácií to bolo v roku 1900, v budove č. d. 108 a na smeny. Vlastníkom domu bol evanjelický kantor a učiteľ z Iňačoviec Knežo (Konyvesz), ktorý dom kúpil od zemana patriaceho pod grófa Sztáraya. V roku 1908 dom odkúpil Ján Ihnát s manželkou. V tomto dome sa vyučovalo až do roku 1927, kedy bola vybudovaná budova Ľudovej školy.

Vyučovanie bolo počas prechodu frontu zastavené. V škole totiž prespávali vojaci.

Vyučovanie v obci sa skončilo v roku 1978, z dôvodu postavenia novej ZDŠ v Iňačovciach.

Šport 
V roku 1947 bol oficiálne založený športový klub s názvom Dobrovoľná športová organizácia SOKOL Jastrabie, ktorý s dorasteneckým mužstvom hral v okresnej súťaži. Dorastenecké mužstvo vedené Michalom Popeličom v rokoch 1947 – 1951 vytvorilo najslávnejšiu kapitolu miestneho futbalu. Pätnásť dorastencov, väčšinou študentov Michalovských škôl postúpilo až do medziokresnej súťaže, kde porazilo víťazov iných okresov: Zemplín Michalovce 2:1, Veľké Kapušany 2:0, Strážske 3:1, Humenné 9:0, Čabiny 7:0, Sninu 1:0.

Dosiahnuté výsledky umožnili mužstvu hrať o majstra Prešovského kraja (1950), víťaz ktorého postupoval do celoslovenskej súťaže. Zo 4 mužstiev v Prešovskom turnaji (Dukla Prešov, Bardejov, TJ Solivar, TJ Jastrabie). Jastrabie vyhralo s TJ Solivar 2:1, prehralo s Bardejovom 1:2.Tretí zápas proti Dukle Prešov sa pre nedostatok peňazí neuskutočnil.

Od roku 1952 mužstvo začalo hrať v súťaži dospelých, v ktorej 2-3 roky dosahovalo výborné výsledky. Mužstvo hralo v okresnej súťaži (až na malé výnimky) doteraz. Okrem súťažných zápasov mužstvo hralo aj turnaje. Od roku 1981 pravidelne hrá "Turnaj Jastrabčanov" za účasti 5 Jastrabských mužstiev zo Slovenska: Jastrabie pri Michalovciach, Jastrabie nad Topľou, Zemplínske Jastrabie, Šarišské Jastrabie a Trenčianske Jastrabie. Do roku 2018 sa konalo 33 ročníkov turnaja, striedavo vždy v inej obci. V súčasnosti TJ Jastrabie pri Michalovciach hrá VIII. ligu mužov ObFZMI.

V rokoch 1985–1994 v TJ úspešne pôsobil aj stolnotenisový oddiel s družstvom dospelých a dorastencov v okresnej súťaži. V tomto čase fungoval aj oddiel základnej turistiky. Počas "Turnaja Jastrabčanov" boli organizované aj behy cez obce.

Osobnosti obce

Rodáci 
 Steve Ihnat (* 1934 - † 1972), americký herec a režisér
 Mária Frohlichová, vysokoškolská profesorka na Technickej univerzite v Košiciach, vedúca Oddelenia hutníctva a zlievarenstva 
 Ján Hlaváč, regionálny maliar

Referencie

Externé odkazy 
 Oficiálna stránka obce

 
Obce okresu Michalovce